यही कारण है कि इस ऊर्जा संसाधन के दोहन के प्रति अभी से ही विभिन्न देशों की अंतरिक्ष एजेंसियां सक्रिय हो गईं हैं। नासा का स्पेस टेक्नोलॉजी रिसर्च फेलोशिप कार्यक्रम लूनर सोलर विंड वोलेटाइल्स एक्सट्रैक्शन सिस्टम की डिजाइन के लिए वित्त प्रदान कर रहा है। ऐसे में वैश्विक अंतरिक्ष बाजार में अपना प्रभाव छोड़ने वाला भारतीय अंतरिक्ष अनुसंधान संगठन यानी इसरो कैसे पीछे रह सकता है। हालांकि चंद्रमा पर केवल हीलियम-3 के खनन से ही पृथ्वी पर ऊर्जा सृजन आरंभ नहीं हो जाएगा। इस क्रम में कई चुनौतियां एवं समस्याएं हैं। मसलन् चंद्रमा पर यदि इनका खनन आरंभ भी किया जाता है तो वापस पृथ्वी पर इसे कैसे लाया जाएगा? यदि इसे पृथ्वी पर किसी तरह ले आया भी जाता है तो पृथ्वी पर ऐसा कोई संलयन संयंत्र हैं भी जहां ईंधन उत्पादन में इनका उपयोग कर सके? इसरो के अध्यक्ष के.सिवन के अनुसार ‘जिन देशों के पास इस संसाधन को चंद्रमा से पृथ्वी पर लाने की क्षमता होगी वही इस प्रक्रिया पर राज करेगा। मैं केवल इस प्रक्रिया का हिस्सा नहीं बनना चाहता बल्कि नेतृत्व करना चाहता हूं।’ उनके कहने का मतलब यह है कि चंद्रमा से हीलियम-3 खनन तथा उसे पृथ्वी पर लाने में इसरो पिछलग्गू नहीं वरन्् अगुआ बनना चाहता है।